**מילים  לשבת**

**שער הנגב - ערב יום הכיפורים תשע"ב, 7 באוקטובר 2011**

**שלום לחברות ולחברים,**

**סתם יום של חול**

בא לי לשתף אתכם בקורות יום רביעי בשבוע שחלף. ובכן, לצד ישיבות שוטפות בסוגיות טיהור שפכים, טכס הזיכרון לנביה מרעי וצילומים לגיוס משאבים:

נפגשנו בבית הספר עם אב ובנו, יהודים מחפשי דרך לחידוש פני הקשר שלנו, היהודים הישראלים, עם בני עמנו אשר בתפוצות באמצעות ולמען הערך היהודי של "תיקון עולם"; הם רואים בנו שותפים לחיפוש הדרך ולהגשמתה.

הצוות השער הנגבי של "שותפות 2000" עם סן דייגו נפגש לראשונה, בראשות אודי צורי, איש היי טק ממפלסים ובשיתוף אנשי הסוכנות המובילים עשרות שותפויות דומות. הצוות עסק בלימוד האתגרים של יהדות ארצות הברית והתחיל לבחון את הדרך לשדרוג השותפות הוותיקה עם חברינו אשר על שפת הפסיפיק.

לקינוח, נפגשנו בערב עם בני המשפחה והחברים של דרור מיוחס, זכרו הטוב לברכה ודרשנו בנושא התשובה. הצעתי למתכנסים להניח על סדר היום שלנו את רעיון התשובה הציבורית, זו שחותרת לשיפור מבני של החברה שלנו על ידי ביסוסה על אדנים של צדק ואחריות הדדית ולא על חסדים ותרומות אישיות.

**יוצרים**

בהשראת סיפוריה ושיריה של המשוררת ובמסגרת ציון 100 שנה להולדתה של לאה גולדברג, יצרו משתתפי סדנאות מרכז "יחדיו" ציורים, עבודות קרמיקה ועיסת נייר.

חלק גדול מהאומנים, בעיקר אומניות, מוצאות רק כעת - עם הגיען לשיבה טובה - את המרגוע ואת כוחות הנפש לבטא בדרך אישית ואיכותית את עולמן החבוי מעיני הרבים.

התערוכה תוצג מדי בוקר, עד למחצית נובמבר, במועדון לקשיש שבקרית החינוך.

**חוגגים**

זו כבר מסורת של מספר שנים: התנועה הרפורמית בישראל, מתנ"ס ארנון והמועצה האזורית מקיימים הקפות שניות אזוריות בקבוץ מפלסים (יום חמישי, כ"ב בתשרי, 20 באוקטובר, בשעה 20.00). בואו לערב הקפות מוזיקלי ומשפחתי עם אור זוהר וחברים.

**מרזים**

בשבועות האחרונים התכנסנו מספר פעמים והחלפנו רעיונות בסוגיה שהגדרנו אותה: "השמנה בקרב ילדים ונוער כהתנהגות סיכונית". אכן, אין מדובר בהתנהגות אלימה אולם, הידע המדעי מצביע על מגמה ברורה להשמנה בקרב ילדינו ועל ההשלכות הקשות שיש להשמנת יתר על בריאות היקרים לנו.

הסכמנו על הצורך לדרבן הורים וצוותי חינוך בכל הקשור לתזונה נכונה, לפעילות גופנית שגרתית ולאורח חיים בריא, כבר מהגיל הרך.

ואכן, בחודשים הבאים נתקדם בכמה צירים לעבר שריפת שומנים וחישול השרירים של בני דור ה I-PAD:  מרכז החוסן ייזום "דולפיני בריאות", המרכז ההידרותרפי יציע קורסים והדרכה בתחומים אלו, בתי הספר יובילו תוכניות לימוד להורים וילדים ומחלקת הבריאות תעלה לסדר היום את פרויקט "עיר מקדמת בריאות".

צום קל.

**שתי אמהות**

השבוע זכיתי להשתתף בלוויתן של שתי נשים: חנה גרשוני, ממייסדות קבוץ ניר עם, המוכרת ברבים ודינה גרשון, חברה נחבאת אל הכלים מקבוץ מפלסים.

חנהל'ה ודינה, כל אחת בדרכה, עשתה בצעירותה מהפכת ענק עת עלתה לארץ, השתתפה בהקמת קבוץ, חיתה בו עשרות רבות של שנים, בו השקיעה את כוחה, גם לאחר עזיבת בניה.

חנה גרשוני הינה אלמנתו של חבר הכנסת, שעל שמו מחלקת "קרן גרשוני" מזה למעלה משלושים וחמש שנה מאות מלגות לעידוד התרבות והיצירה בשער הנגב. היא הייתה אחות מרפאה מיתולוגית ובמשך כל שנותיה ועד ימיה האחרונים היא הייתה "האימא של כולנו", כפי שהגדירו אותה חבריה הצעירים יותר. חנה זכתה לראות בתקומתה של ניר עם משנות המשבר הקשות והייתה שותפה משמעותית למחויבות ולאופטימיות שהיו תנאי לצליחת משברי הזמן והרוח בקבוץ המתחדש.

דינה לא הייתה "האימא של כולם", היא הייתה אם ילדיה. לנוכח הנאספים, נפרדה ממנה ביתה: הייתי גאה בך, אמא; אמרה לה כלתה: אוהב אותך לעד, כאילו היית אימי.

**שבת שלום וגמר חתימה טובה, אלון**

   נפגש אחרי החגים

**אלון שוסטר**

 **נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)